פרשת ויחי

**העמק דבר בראשית פרק מז**

(כט) ימי ישראל. ולא כתיב יעקב, באשר לא הרגיש חולי וחלישות שיבין מחמת זה כי קרבו ימיו, שהרי להלן כתיב הנה אביך חולה, מבואר שקודם לזה לא היה חולה. ואף על גב שבפירש"י בסמוך אי' מכאן אמרו שהשכינה למעלה מראשותיו של חולה, וכ"כ הרי"ף פ"א דשבת, מכ"מ הפי' חלישות וזקנה, ולא חולי ממש שמקרב המיתה, אלא מחמת שהוא ישראל היה לו הערה רוחנית שקרבו ימיו:

**העמק דבר בראשית פרק מח**

(ה) אפרים ומנשה כראובן ושמעון. יעקב ידע מכבר ברוח הקדש שעוד בשעת ברכה שיברכם אח"כ יקדים אפרים למנשה, אבל יוסף לא הבין, וכסבור שמש"ה הקדים אפרים למנשה בשביל שרוצה להשפיל בזה את ראובן הקודם שאינו אלא כהשני בבני יוסף, על כן היה נבוך בעת הברכה במה שהקדים ושינה את אפרים לטוב כמש"כ להלן ט':

(ח) וירא ישראל. עתה הכין עצמו לברך ברוח הקדש, על כן כתיב ישראל:

(טז) המלאך הגואל וגו' יברך את הנערים. האי יברך קאי גם על האלהים אשר במקרא הקודם גם על המלאך, אלא שלא אמר יברכו, שהרי גם המלאך אינו מברך אלא מדעת קונו ית', אלא שהוא בבחינה נמוכה ממעשה הבא ע"י הקדוש ברוך הוא בכבודו ית', מש"ה כתיב בלשון יחיד, וכיב"ז בס' שמות י"ד כ'(א):

ויקרא בהם שמי ושם אבתי אברהם ויצחק. הקדים שמו לשם אבותיו, דפי' ויקרא בהם שמי הוא מה שאומרים בתפלה אלהי אברהם אלהי יצחק ואלהי יעקב, ויבואר בפ' שמות שהוא על שם **השגחה על ישראל בשלשה ענינים, מלחמה והגנה, פרנסה, ומדת השלום**, שבאו נגד תורה עבודה גמילות חסדים וכמש"כ לעיל י"ב י"ז, והתפלל יעקב שיקוים בהם שלש מדות הללו, ובזה יקרא בהם שם האבות, וכבר ידוע דזרע יוסף היו מיוחדים במדת השלום וגמ"ח יותר מבדרך תורה ועבודה, שהיה עיקרם ביהודה ולוי כמש"כ לעיל מ"ו ד', מש"ה הקדים ויקרא בהם שמי תחלה, ואח"כ, ושם אבתי אברהם ויצחק. **דמכ"מ היו בהם גם תורה ועבודה:**

(יח) שים ימינך. שהוא לאות הכבוד, וגם הברכה חלה בשפע יתירה ע"י יד ימין משהיא באה ע"י השמאל:

(יט) וימאן אביו ויאמר. הוא כפל לשון, וע' מש"כ לעיל ל"ט ח', ולפי פשוטו באשר היה עוד קודם שבירך כמש"כ, והיה עוד שקוע במחשבת הברכה, לא ענה את יוסף מאומה, ורק מאן להסיר היד, ואחר שבירך אמר לו הטעם(א):

ידעתי בני. הבינותי שיש לך שכל להעמידם באופן שיהא מנשה בימיני:

ידעתי. שמכל מקום יש לעשות כן:

ואולם אחיו הקטן יגדל ממנו. אינו ברכה, דאי הוא ברכה הלא לא יישב יעקב אמאי מאלים כח אפרים יותר מכח מנשה, אלא שיודע ברוה"ק כי ראוי הוא לכבוד יתירה באשר יהיה מכובד, וגם על כן נצרך לברכה זו ע"י ימין שיהא בשפע יתירה, דמי שהוא גדול בהליכות עולמו נצרך לשפע יתירה לכלכל עניניו בשעתו:

וזרעו יהיה מלא הגוים. אם קאי על יהושע כמשמעו זרע אפרים, לא היה ראוי לאמר וזרעו, שהרי כל המאמר גם הוא יהיה לעם וגו' קאי על זרע מנשה, וכן הפי' אחיו הקטן יגדל ממנו, היינו זרעו, ועוד אינו מדויק מה ששינה המאמר במנשה הקדים יהיה לעם ואח"כ יגדל, ובאפרים הפך ואמר יגדל ממנו תחלה ואח"כ יהיה מלא הגוים. אלא כך הענין דגדעון הבא ממנשה לא היה גדול בתורה כידוע שחשבוהו בגמ' רה"ש דף כ"ה ב' מקלי עולם, אך באשר היה לעם וקיבץ על ידו שלש מאות איש עם ה' המלקקים וראוים לנס, אח"כ נתגדל גדעון על ידם והלכה הצלחת המלחמה על שמו, משא"כ יהושע עד שלא הנהיג את הדור היה גדול מאד בתורה, אבי תורה שבעל פה בזמנו, וממילא היה גדול על כל ישראל, ונדרש לשפע יתירה לכלכל כל ישראל בבוא עת הנהגת הדור על ידו, וזהו פי' יגדל מאד. ואמר עוד בנבואה, וזרעו. פי' תלמידיו אפי' מכל השבטים, וכדאיתא בסנהדרין די"ט כל המלמד את בן חבירו תורה דומה כאלו ילדו, כך כל ישראל תלמידי יהושע המה:

יהיה מלא הגוים. היינו כל העולם, דעיקר פלפולה של תורה ועמק הלכה נתרחב בעת שהלכו ישראל בגולה כמ"ש בס' שמות י"ט י"ט בהר"ד, ובריש ס' דברים, וכל בעלי התלמוד תלמידים של יהושע המה, ומש"ה רגילים לומר אלו אמר יהושע בן נון בפומיה כו'. ודקדק יעקב אבינו לומר וזרעו, לא הוא, שהם בני אפרים, דבאמת לא נשאר כח הנפלא של יהושע ראש אפרים ביד בניו ושבטו, אלא בידי שבטי לוי ויהודה, ואך המה האירו תבל בחכמת התורה שקבלו איש מפי איש עד יהושע(א):

**העמק דבר בראשית פרק מט**

(כט) ויצו אותם ויאמר אלהם. גם צוה והזהיר אותם, גם אמר להם והודיעם באלה הדברים שיבאו דברים שנוגע לעניני קבורה כאשר יבואר, וכן פירשנו זה הלשון לעיל כ"ח א':

אל אבותי אל המערה. עם אבותי במערה מיבעי, והרמב"ן כתב שהוא לשון קצר וכמו ושאוני אל אבותי אל המערה, וקשה הא זה הלשון כתיב גם לעיל כ"ג י"ט ואחרי כן קבר אברהם את שרה אשתו אל מערת, והכי כתיב בפ' כ"ה גבי אברהם, ושם אי אפשר לפרש הכי, אלא משמעות אל הוא לשון השלמה לתכליתה. דשדה קבורה זו לכך נוצרה מששת ימי בראשית שיהיו האבות קבורים בה, נמצא כאשר קברו אחד מהם בה, השלימו בזה תכליתה, ומש"ה שייך לשון אל המערה להגיע לתכליתה. וכן לשון אל אבותי מתפרש הכי, שבזה שנקבר יעקב עמם נגמר רצון אבותיו בשלימות שיהיו שלשתם במקום אחד:

(ל) אשר בשדה המכפלה. שם מכפלה נמצא בתורה בשלשה אופנים, לעיל כ"ג י"ז, שדה עפרון אשר במכפלה, למדנו דכלל הבקעה נקראת מכפלה, ונקראת ג"כ שדה המכפלה, ונקראת ג"כ מערת המכפלה. משמעות מכפלה בכלל ששם קפלו קדושת האבות, שהיו כמו פשוטים בחיים וכשמתו קפלום ונגנזו שמה, כמו ספר תורה כל זמן שכשרה ומשתמשים בה היא מופשטת, וכשנפסלה קופלין אותה וגונזין, כך האבות כל זמן שהיו חיים היו כמו ספר תורה שלמדים מהם מכל הילוך שלהם ומכל דבור איזה ענין מרוב קדושתם, והיתה קדושתם מופשטת בעולם, וכשמתו נגנזו במקום מיוחד, וכל מי שהוא מופשט ביותר בחייו יש לצמצם ולקפל יותר במותו, מש"ה אברהם שהיה ראש שבאבות האדם הגדול בענקים, כתיב ביה אל מערת המכפלה, ניצמצם קדושתו במערה עצמה, ובשרה ויעקב כתיב שדה המכפלה. והנה נתן יעקב אבינו סימנים ע"ז המקום, והוא פלא, וכי לא ידעו ברמז כל שהוא מערת המכפלה, ומכש"כ כשאמר אל אבותי, והרי ידעו בטוב מקום קבורת אברהם ויצחק, אלא למדם דעת בזה, מדוע הוא מקפיד דוקא על קבורה זו, כדי ללמדנו לדורות הבאים על מה ההקפד חל להיות לנחת רוח להנפש אחר מותה, ואמר ג' טעמים, א' במערה אשר בשדה המכפלה וגו', וידוע לכל סגולת אותו מקום, אחר שהיא מיוחדת לכך, ומזה למדנו מעין זה שאיזה מקום שיש בו סגולה רוחנית טוב יותר לקבורה, ומזה למדנו שארץ ישראל טובה לקבורה, וכן מקום שזכה למשכן התורה כדאי' בכתובות דקי"א א' כשרין שבשאר ארצות בבל קולטתן לענין קבורה, ופרש"י דזכות התורה מגין, ב' אשר קנה אברהם וגו', ולמדנו מזה אשר טוב להמת להיות נקבר במקום קנוי ולא במקום שבא במתנה, ומעין זה אי' בב"ב דקי"ב א' שאין נוח לצדיק להיות קבור בקבר שאינו שלו, ובמס' שמחות פי"ג תניא אין מפנין את המת ממקום למקום כו', ובתוך שלו אפי' ממקום מכובד למקום שאינו מכובד הרי זה מותר שכך הוא כבודו:

(לא) שמה קברו וגו'. הוא טעם שלישי, דבשביל שכבר קבורים שם אבותיו, ונוח להמת להיות קבור עם אבותיו:

ושמה קברתי את לאה. עוד טעם דגם זה נחת רוח להמת להיות עם אותו ששמשו בחייו, וכדאי' בפ' הנושא [כתובות ק"ג א'] שאמר רבי מי ששמשוני בחיי ישמשוני במותי ע"ש:

**העמק דבר בראשית פרק נ**

(א) ויפל יוסף על פני אביו. הנראה שהיה יוסף עומד ברגע אחרון של חיי יעקב סמוך לו, ויעקב היה מדבר עמו בחשאי, והיינו שכתוב להלן שאמר יוסף לשבטים ואלהים פקד יפקד אתכם, וידוע שהוא סימני גאולה, ומאין ידע יוסף יותר מהם, אלא כך קבל מאביו מה שלא שמעו ברגע האחרון, שהיה שפע רוח הקדש עמו כנר המבהיק לפני גמר הסתלקותו, ובעמדו אצלו הרכין והביט על שפתי אביו הגוע, על כן נפל הוא על פניו יותר מכל הבנים:

ויבך עליו וישק לו. לא היה זה בכיה על מתו, דודאי כולם בכו מר, ואפילו שארי אנשים כמבואר להלן, ותו דא"כ מה זה נשיקה וכי הוא כבוד המת לנשקהו, אלא משום שהיה נפש יוסף קשורה עם יעקב יותר מכל הבנים כמבואר לעיל, מש"ה באה בכיה זו מרוב אהבה, מפעולת טבע הלב שנפעם הרבה בשעת פרידתו ממנו, ונפל עליו ונשק לו נשיקה של פרישות בבכי. והיינו דכתיב וישק לו, ולא כתיב וישקהו, וכבר בארנו לעיל כ"ז כ"ו וכ"ט י"ג דמשמעו של וישק לו שנשקו זה את זה, ופי' דיעקב בעת הפרדו נשק ליוסף. ואף על גב דכתיב תחלה ויגוע ויאסף אל עמיו, מכ"מ הפירוש בשעת גויעה, וכמו דכתיב ברחל לעיל ל"ה י"ח בצאת נפשה כי מתה ותקרא את שמו, ה"נ בשעת גויעה נשקו זה את זה:

(ד) וידבר יוסף אל בית פרעה. כי כל זמן שלא נקבר אביו הרי הוא בכלל אונן, ואינו ראוי להתראות את המלך:

(ז) ויעלו אתו. לכבוד יוסף עלו מעצמם, מש"ה כתיב מה שעלו עבדי פרעה קודם שכתוב עליית אחי יוסף, באשר שעליית זקני פרעה היה שייך לעליית יוסף עצמו, שעלו לכבודו של יוסף, כענין שכ' בפ' קרח בשעה שהלך משה לדתן ואבירם וילכו אחריו זקני ישראל, לכבודו שלא ילך לבדו(א). והנה כתיב כאן ויעלו אתו, ולא כתיב עמו, וכבר ביארנו לעיל כ"ב ג', דאתו משמעו שלא בהשתוות כמו עמו, וכן כאן לא התרועע יוסף את השרים, אלא עמדו מנגדו, שהרי הוא היה טרוד בצערו ובענין אשר לפניו:

(ח) וכל בית יוסף. עבדים ושפחות שלו:

(ט) ויעל עמו. לא כתיב כאן ויעלו עמו אלא ויעל, היינו שיוסף העלה עמו, והם לא הלכו משום כבוד המת ולא לכבוד יוסף אלא בצווי יוסף כדי לשמור מהלך הרבים מכל נזק, או שירא מהתחרות עשו על קבורת יעקב במכפלה כאשר כן היה לפי מדרש רז"ל. וכתיב כאן עמו, שגם יוסף השגיח על שמירת מהלך הרבים כמו אנשי חיל אשר לקח בשביל זה:

גם רכב גם פרשים. לא כל רכב ופרשים הלכו כמו בזקני פרעה, דשם כל אחד הלך מפני הכבוד, אבל כאן שהיה משום פקודת יוסף, והוא לא צוה אלא איזה חלק כפי צורך הענין:

(יא) וירא וגו' את האבל בגורן האטד. שהוא לפני מקום קבורה:

**ויאמרו אבל כבד זה למצרים. התבוננו מזה שלא היה תכלית זה האבל משום יוסף ואחיו שהמה בניו, ולכבודו נתאבלו גם כל מצרים, כמו שהיה המנהג לפנים במלך שמתאבל כולם יושבים על הארץ כדאיתא בסנהדרין פ"ב [י"ח א'], אבל כאן לא היה הדבר כן, אלא עיקר תכלית האבל הזה היה בשביל מצרים עצמם, ומש"ה משעה שיצא המת מגבול מצרים נחשב להם כמו שכבר נקבר, כמו במסרוהו לכתפין ואין לאוננין עוד עסק ויש מנהג אבלות, כך כיון שיצא מגבולם שוב אין להם עסק בקבורתו, והגיע להם זמן אבלות. והא דכתיב ויעש לאביו אבל שבעת ימים, היינו שהשהה באותו מקום מטתו של אביו, כדי שינהגו המצרים אבל שמה שבעת ימים, ללמד בזה לאנשי מצרים שראוים להתאבל על יעקב כמו על מתיהם, באשר עשה רוב טובה להם בעליית היאור, והרי הוא כמו אב המון גוים אלה:**

(יב) ויעשו בניו לו ... **כן כאשר צום. שישאו אותו כמו שיהיה בדגלים כמבואר ברבה, והובא בפירש"י הוריות ד"ו ב' דלזה כיון הגמ' שם כנחלתן כך חנייתן, והכי מוכח בס' במדבר בחנוכת המשכן, כמש"כ שם ז' י"ח. ותיבת כן, משמעו כמו כן צדקה לחיים בס' משלי [י"א י"ט] דמשמעו בסיס ויסוד, כך לא הביטו בסדר נשיאתו שאמר להם יעקב טעמים על מה הוא מצוה אותם שיעשו כך וכך, אבל המה לא עשו כן מחמת הטעם, אלא העיקר משום שכך צוה אביהם, ולא חשבו אז דבר אחר. ומזה למדנו הכתוב מכל שכן במצות ה', שאע"ג דבלא ספק יש בכל מצוה טעם ויסוד, מ"מ אין לנו לחקור בשעת מעשה אלא כי כך צוה ה':**

**(יג) במערת שדה המכפלה אשר קנה וגו'. כאן פירש עוד הפעם הכתוב סימנים אלו, ולא כל הסימנים שאמר יעקב, היינו משום דקבורה הוא כבוד החיים ג"כ, וממילא ערך מקום הקבורה ג"כ כבוד להם, ופירש הכתוב כאן הטעמים שנוגע גם להם, א' מחמת שהיה שדה המכפלה מקום היותר מכובד, ב' מחמת שהיה קנוי לכך, שני טעמים אלו נוגע גם לכבוד החיים, אבל טעם הג' שאמר יעקב שנקבר שם אברהם וגו', זה אינו אלא נחת רוח להמת, ולא שייך לכבוד החיים:**

(טז) אביך צוה לפני מותו. הוא תמוה שהרי יוסף לא זזה ידו מאביו בשעת מותו, ואיך צוה והוא לא ידע. ונראה שהשכילו להבינו אשר במה שאמר בברכת יוסף ויפזו זרועי ידיו, ששבח אותו שלא ירה חצים וקשת להממררים לו, בזה צוה להגיד כי כן מבוקשו:

(יז) פשע אחיך וחטאתם. כבר כתבנו לעיל מ"ב כ"א כ"ב, ששתים רעות עשו עמו, א' אפילו לפי מחשבתם שיוסף העביר עליהם את הדרך, והוא ראוי לעונש, מ"מ לא היה להם להתאכזר כל כך, שנית שעיקר הענין שחשדו אותו לרוצה להשתרר עליהם אינו אלא חשד ודמיון, והיינו שאמרו לו פשע אחיך. שהתאכזרו הרבה יותר מדי מטבע אחים:

וחטאתם. ששגגו בהליכותך, וכמו שאמר ראובן אל תחטאו בילד:

כי רעה גמלוך. לא החשד בעצמו הוא ענין שיש לחוש שתנטור להם, אלא שמפני החשד עשו לך רעה, וא"כ אפי' לא היה אלא בשוגג, הכלל הוא אדם מועד לעולם בין בשוגג כו', מעתה אפילו לא היה אכזריות בזה העונש ולא היה פשע, מ"מ הרי חטאו במה שחשדו אותו והענישו על החשד ועשו לו רעה:

ועתה שא נא לפשע עבדי אלהי אביך. זהו דברי המדברים עצמם ליוסף, שמלבד צווי אביך, אנו מוסיפים דבר שראוי לישא פשע עבדי וגו', שהרי בכל מעשיהם לא סרו מ"מ מיראת ה', אלא שעלה בדעתם שכך רצונו ית' להתאכזר על פושע כזה, וא"כ גם הפשע אינו אלא לשם שמים:

אלהי אביך. הזכירו אותו מדת אביו, לבקש שלום יותר ממדה הרגילה לכל אדם, וכאשר ביארנו בפסוק מידי אביר יעקב, ולעיל ל"א מ"ו ול"ב כ"ו:

ויבך יוסף וגו'. כדאי' ביומא פ"א [י"ח ב'] הוא פורש ובוכה, ומפרש בגמ' מפני החשד, אמנם שם תנן הוא פורש ובוכה שיש אדם שאין לבו נבהל כ"כ להגיר דמע תכף ומיד, וגם כי כבר ידע הכהן גדול שזקני כהונה יאמרו לו משביעין אנו עליך וכו', מש"ה נדרש לפרוש ולהתבונן בדבר עד שיבכה, משא"כ כאן נבהל יוסף ונתבייש מזה החשד, על כן תכף ומיד בדברם אליו החל לבכות, ולא דבר מאומה מעקת לבבו:

(כב) הוא ובית אביו. לא היה אופן ישיבתם נבדל כל כך שיהא ניכר שהוא המושל והמה גרים גרורים, אלא השתדל בכל אופן להשוות ישיבתו לבית אביו:

ויחי יוסף מאה ועשר שנים. הוא מיותר, שהרי להלן כתיב במקומו וימת יוסף בן מאה ועשר שנים, אלא בא ללמדנו מאמר חז"ל שנתקצרו ימיו של יוסף מפני שהתנהג ברבנות, והיינו סמיכות המקרא, שאע"ג שישב הוא ובית אביו מ"מ התקצרו ימיו, שלא היה יכול לצאת ידי חובתו, והיה כמה פעמים מראה איזה רבנות ושררות עליהם, אם בשגגה אם בשטף הליכות גדולה כזה שהיה לו, ועל זה נתקצרו ימיו...

(כה) וישבע יוסף וגו'. באשר היו כמו משועבדים לו לגמלו על הטוב שעשה עמהם, על כן היה מועיל מה שהשביעם בעל כרחם, גם לדורות מאוחרים, משום דכל הדורות מחויבים לגמול טובה ליוסף, על זה שהטיב לאביהם, ובמכילתא פ' בשלח תניא כי השבע השביע אותם שישביעו לבניהם וע' מ"ש שם:

פקד יפקד וגו'. זה מדבר בפקודת הגאולה, מש"ה במקרא הקודם ואלהים פקד וגו' הקדים אלהים לפקידה, וכאן אמר להיפך, היינו משום דכבר ביארנו ריש פ' בראשית דאלהים פעם משמעו בורא הטבע ופעם משמעו מנהיג בדין, ומובן לפי הענין...

(כו) ויישם בארון במצרים. לא קברו אותו, ומן השמים היתה סיבה כדי שיכירו את הארון בצאתם ממצרים, וכ"כ הספורנו: סליק בע"ה